*Dokument je pripravil Generalni sekretariat vlade na podlagi v Uradnem listu RS objavljenega predpisa in dokumentov predlagatelja predpisa, ki so na razpolago v Generalnem sekretariatu vlade. Dokument predstavlja zgolj informativni delovni pripomoček, glede katerega Generalni sekretariat vlade ne jamči odškodninsko ali kako drugače.*

**Besedilo sprejetega predpisa**

Na podlagi drugega odstavka 8. člena Zakona o splošni varnosti proizvodov (Uradni list RS, št. 101/03) izdaja Vlada Republike Slovenije

U R E D B O

o spremembi Uredbe o izvajanju Odločbe Komisije (ES) o prepovedi dajanja na trg proizvodov, ki vsebujejo biocid dimetil fumarat, ali njihove dostopnosti na trgu

1. člen

V Uredbi o izvajanju Odločbe Komisije (ES) o prepovedi dajanja na trg proizvodov, ki vsebujejo biocid dimetil fumarat, ali njihove dostopnosti na trgu (Uradni list RS, št. 35/09) se 1. člen spremeni tako, da se glasi:

»1. člen

S to uredbo se določijo pristojni organ in kazenske določbe glede izvajanja Odločbe Komisije z dne 17. marca 2009 o zahtevi, da države članice zagotovijo, da se proizvodi, ki vsebujejo biocid dimetil fumarat, ne dajo na trg ali na njem niso dostopni (UL L št. 74 z dne 20. 3. 2009, str. 32), zadnjič spremenjene s Sklepom Komisije z dne 11. marca 2010 o podaljšanju veljavnosti Odločbe Komisije 2009/251/ES o zahtevi, da države članice zagotovijo, da se proizvodi, ki vsebujejo biocid dimetil fumarat, ne dajo na trg ali na njem niso dostopni (UL L št. 63 z dne 12. 3. 2010, str. 21), (v nadaljnjem besedilu: Odločba 2009/251/ES).«.

1. člen

Ta uredba začne veljati naslednji dan po objavi v Uradnem listu Republike Slovenije.

Št. 00713-19/2010/4

Ljubljana, dne 6. maja 2010

EVA 2010-2111-0048

Vlada Republike Slovenije

 Borut PAHOR

P R E D S E D N I K

**Obrazložitev predpisa (sestavni del obravnavanega vladnega gradiva)**

V zadnjem času je bilo ugotovljeno, da pohištvo in obutev, ki sta dostopna na trgu v več državah članicah škodujeta zdravju potrošnikov. Glede na klinične preskuse je zdravju škodovala kemikalija dimetil fumarat (v nadaljnjem besedilu: DMF), biocid, ki preprečuje plesni, da poškoduje usnjeno pohištvo ali obutev med skladiščenjem ali prevozom v vlažnem podnebju. DMF je bil najpogosteje v majhnih vrečkah, pritrjenih v notranjosti pohištva ali priloženih v škatlah za obutev. Tako je izhlapel in prepojil proizvod ter ga zavaroval pred plesnijo. Vendar je vplival tudi na potrošnike, ki so bili v stiku s temi proizvodi. DMF je prodrl skozi oblačila do kože potrošnikov, na kateri je povzročil boleč kožni kontaktni dermatitis, vključno s srbečico, razdraženostjo, rdečico in opeklinami, v nekaterih primerih so poročali tudi o hudih težavah z dihanjem. Dermatitis je bilo še posebej težko zdraviti. Zato prisotnost DMF predstavlja resno tveganje za potrošnika.

Biocidni pripravki, ki vsebujejo DMF, v skladu z Direktivo o dajanju biocidnih pripravkov v promet v Skupnosti nimajo dovoljenja za dajanje v promet in za uporabo. Zato na trgu EU niso zakonito dostopni za obdelavo proizvodov proti plesni. Tako noben proizvod, proizveden v EU, ne more zakonito vsebovati DMF. Toda ni omejitev, če je DMF že prisoten v proizvodih (ali surovinah proizvodov), ki se uvozijo v EU.

Ker so se države članice razlikovale v pristopu k obravnavanju te nevarnosti je Evropska komisija izdala Odločbo 2009/251/ES o zahtevi, da države članice zagotovijo, da se proizvodi, ki vsebujejo DMF, ne dajo na trg ali na njem niso dostopni. Za izpolnjevanje zahtev te Odločbe, je v Republiki Sloveniji Vlada RS izdala Uredbo o izvajanju Odločbe Komisije o prepovedi dajanja na trg proizvodov, ki vsebujejo biocid dimetil fumarat ali njihove dostopnosti na trgu (Uradni list RS, št. 35/09). V skladu z določbami Direktive o splošni varnosti proizvodov 2001/95/ES je možna veljavnost Odločbe Komisije izdane na podlagi te direktive največ eno leto, zato je bilo potrebno njeno veljavnost podaljšati. Evropska Komisija je veljavnost podaljšala s Sklepom št. 2010/153/ES (Sklep Komisije z dne 11. marca 2010 o podaljšanju veljavnosti Odločbeo zahtevi, da države članice zagotovijo, da se proizvodi, ki vsebujejo biocid dimetil fumarat, ne dajo na trg ali na njem niso dostopni (UL L št. 63 z dne 12.3.2010, str. 21)). Posledično je za uveljavitev tega sklepa potrebna sprememba Uredbe o izvajanju Odločbe Komisije o prepovedi dajanja na trg proizvodov, ki vsebujejo biocid dimetil fumarat ali njihove dostopnosti na trgu (Uradni list RS, št. 35/09).